สรรพสามิตจับมือเอกชนรื้อภาษียาสูบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ปรับโครงสร้างรับเสรีอาฟตา อารีพงศ์ลุยธุรกิจสุราคิวต่อไป
โพสต์ทูเดย์ — กรมสรรพสามิตนำร่องชง ครม.แก้ พ.ร.บ.ยาสูบ ปรับโครงสร้างภาษีให้เป็นธรรมกับผู้ประกอบการ 
นายอารีพงศ์ ภู่ชอุ่ม อธิบดีกรมสรรพสามิต เปิดเผยว่า ได้เสนอร่างแก้ไขพระราชบัญญัติ (พ.ร.บ.) ยาสูบ พ.ศ. 2509 ให้นายมั่น พัธโนทัย รมช.คลัง ที่กำกับดูแลกรมสรรพสามิต เพื่อเสนอร่างแก้ไขกฎหมายดังกล่าวให้คณะรัฐมนตรี (ครม.) เห็นชอบ โดยที่ผ่านมาได้หารือการปรับโครงสร้างภาษีกับผู้ประกอบการจำนวนประมาณ 10 ราย เป็นข้อยุติเรียบร้อยแล้ว 
โดยการแก้ไขกฎหมายจะมีการปรับโครงสร้างภาษีให้เป็นธรรมกับผู้ประกอบการ ไม่ว่าจะเป็นผู้ผลิตภายในประเทศ หรือนำเข้าจากต่างประเทศมากขึ้น
“การแก้ไขกฎหมายครั้งนี้เป็นการปรับโครงสร้างภาษีให้เกิดความเป็นธรรมแก่ผู้ประกอบการ ไม่ได้มีการแก้ไขหรือเปลี่ยนแปลงการเก็บภาษีบุหรี่แต่อย่างใด เป็นการแก้ไขกฎหมายที่จะรองรับการค้าภายใต้กรอบการค้าอาเซียน หรือเอฟทีเอ คาดว่าไม่นาน ภายในปีนี้จะได้เสนอให้ ครม.พิจารณา” นายอารีพงศ์ กล่าว
ที่ผ่านมามีการเสนอแก้ไขกฎหมายของกรมสรรพสามิตจำนวน 4 ฉบับ ประกอบด้วย พ.ร.บ.ภาษีสรรพสามิต พ.ศ. 2527 พ.ร.บ.พิกัดอัตราภาษีสรรพสามิต พ.ศ. 2527 พ.ร.บ.สุรา พ.ศ. 2493 และ พ.ร.บ.ยาสูบ พ.ศ. 2509 แต่มีการเปลี่ยนรัฐมนตรีที่ดูแลกำกับกรมสรรพสามิตจาก นพ.พฤฒิชัย ดำรงรัตน์ เป็นนายมั่น จึงได้มีการถอนเรื่องการแก้ไขกฎหมายออกจากการพิจารณาของคณะรัฐมนตรี และจะมีการเสนอใหม่ทีละฉบับเพื่อความคล่องตัว ทำให้เกิดความรวดเร็วมากขึ้น 
“ได้เลือกการแก้ไข พ.ร.บ.ยาสูบ ก่อน เพราะเป็นสินค้าที่ไม่มีความซับซ้อนมากเมื่อเทียบกับการแก้ไขกฎหมายอื่น” นายอารีพงศ์ กล่าว
สำหรับกฎหมายที่จะมีการเสนอแก้ไขต่อไป คือ พ.ร.บ.ภาษีสรรพสามิต ที่จะใช้กำกับดูแลการเก็บภาษีสินค้าจำนวน 19 รายการ กับ 4 บริการ ซึ่งถือว่ามีความซับซ้อน เพราะมีหลายสินค้าเข้ามาเกี่ยวข้อง เมื่อเสนอร่างแก้ไข พ.ร.บ.ยาสูบ ผ่าน ครม.แล้ว ก็จะดำเนินการเสนอแก้ไข พ.ร.บ.สรรพสามิต และ พ.ร.บ.สุรา ต่อไป เพื่อให้กฎหมายของกรมสรรพสามิตมีความทันสมัยมากขึ้น ทำให้การบริการผู้ประกอบการมีประสิทธิภาพ เป็นธรรม และรัฐบาลได้ภาษีเต็มเม็ดเต็มหน่วย
นายอารีพงศ์ กล่าวว่า ที่ผ่านมาได้ออกประกาศให้การเก็บภาษีอัญมณีและเครื่องประดับเหลือ 0% เพราะอาศัยอำนาจของอธิบดีประกาศได้เลย ไม่ต้องเสนอเรื่องให้ ครม.พิจารณาเห็นชอบ ซึ่งการลดภาษีดังกล่าวเพื่อส่งเสริมธุรกิจท่องเที่ยว และการผลิตอัญมณีเครื่องประดับในเมืองไทย เพราะถือว่าเป็นธุรกิจที่สร้างรายได้ให้แก่ประเทศจำนวนมาก
นอกจากนี้ กรมยังได้เสนอให้เก็บภาษีแบตเตอรี่เหลือ 0% ให้นายมั่นพิจารณาเห็นชอบ เพื่อเสนอเรื่องให้ที่ประชุม ครม.พิจารณาเห็นชอบต่อไปอีกด้วย